<classify> Hayo yalisemwa na mtaalamu wa madini ya vito na almasi kutoka Kitengo cha Uthamini wa Madini ya Vito na Almasi TANSORT kilicho chini ya Wizara ya Nishati na Madini, Teddy Goliama kwenye semina iliyoshirikisha Makamishna Wasaidizi wa Madini wa Kanda, Maofisa Madini Wakazi na Wataalamu kutoka Wizara ya Nishati na Madini inayoendelea mjini Bagamoyo.Goliama alisema Tanzania kupendekezwa kuwa kitovu kikuu cha madini ya Tanzanite ni matunda ya ziara iliyofanywa na Kitengo cha TANSORT kwa kushirikisha wataalamu wa wizara ikiwa ni pamoja na ushiriki wake katika Maonesho ya Kimataifa ya Vito ya Thailand yajulikanayo kama Bangkok Gem and Jewellery Fair.Alisema sababu zilizopelekea Tanzania kupendekezwa kuwa kitovu cha biashara ya madini ya vito Afrika ni kutokana na wingi na aina mbalimbali za madini hayo pamoja na madini hayo kupendwa na wafanyabiashara wengi kutoka Thailand na nchi nyinginezo duniani.Alisema awali Waziri Mkuu wa Thailand aliitembelea Tanzania na kukutana na Serikali na wataalamu wa Wizara ya Nishati na Madini na kukubaliana maeneo ya kushirikiana ambapo aliahidi kuisaidia Tanzania katika kukuza biashara ya madini ya vito.Goliama aliendelea kusema kuwa Waziri Mkuu huyo aliikaribisha Tanzania kutembelea Thailand pamoja na kukutana na wataalamu wa sekta wa madini wa nchi hiyo ambapo ujumbe wa wataalamu wa madini ukiongozwa na Naibu Waziri wa Nishati na Madini anayeshughulikia Madini, Stephen Maselle ulitembelea nchi ya Thailand na kukutana na uongozi wa Chama cha Wafanyabiashara wa Madini Thailand unaoshirikiana na Serikali ya Thailand bega kwa bega.Alisema kuwa moja ya mikakati ya kukuza biashara ya madini ya vito iliyowekwa ilikuwa ni kutoa fursa kwa Tanzania kushiriki katika Maonesho ya Kimataifa ya Vito huko Bangkok ambayo hufanyika mara mbili kwa mwaka, Februari na Septemba.Alisisitiza kuwa, baada ya Tanzania kufanya vizuri katika maonesho hayo na kubainika kuwa na hazina kubwa ya madini ya vito ilipendekezwa kuwa kitovu cha biashara ya madini hayo barani Afrika.  <topic>: UCHUMI 